Vuurwapenamnestie toe nie verlengDie minister van polisie, Bheki Cele. (Foto: Kopano Tlape/GCIS) Pogings van die polisiediens om die vuurwapenamnestietydperk te verleng wat op Sondag 31 Mei ten einde geloop het, is van die baan. Geen vuurwapenamnestie geld tans nie. Dit blyk intussen uit die syfers wat die polisie Woensdag bekend gemaak het dat duisende vuurwapens ingegee is by polisiestasies en duisende aansoeke om die hernuwing van vuurwapenlisensies wat verval het, ingedien is, maar dat die polisie se hantering van die vuurwapens en die aansoeke teen ’n absolute slakkepas beweeg. Maroela Media het vroeër berig dat Bheki Cele, minister van polisie, die parlement genader het oor die moontlike verlenging van die vuurwapenamnestietydperk. Dit nadat AfriForum versoek het dat die amnestietydperk verleng word omdat vuurwapeneienaars wat van die amnestieperiode gebruik wil maak, moontlik deur die afsonderingstydperk verhinder word. Dit wil wel voorkom of ’n nuwe amnestietydperk van 1 Augustus tot 31 Januarie aanstaande jaar ingestel kan word, mits die parlement dit goedkeur. Genl.maj. Okkie Terblanche, DA-LP, het op 27 Mei op ’n vergadering van die parlementêre portefeuljekomitee oor polisie uitgewys dat die Vuurwapenwet nie voorsiening maak vir die verlenging van ’n amnestietydperk nie. Argieffoto: SAPD Nadat die polisie Woensdag tydens ŉ portefeuljekomiteevergadering ’n konsepkennisgewing ingedien het om ’n nuwe amnestietydperk in te stel vanaf 1 Junie tot 30 November, het die komitee aan die polisie uitgewys dat amnestie kragtens wetgewing ook nie terugwerkend ingestel kan word nie, wat ook daardie poging gesink het. Die polisiekommissaris, genl. Khehla Sitole, het Woensdagoggend ’n versoek aan die speaker van die Nasionale Vergadering, Thandi Modise, gestuur vir die parlement om ’n nuwe amnestietydperk goed te keur, wat van 1 Augustus vanjaar tot 31 Januarie aanstaande jaar sal geld. Aangesien dit vandag eers by Modise ingedien is, kon Sitole se versoek nog nie amptelik deur die portefeuljekomitee bespreek word nie omdat Modise nog nie kans gehad het om dit amptelik na die komitee te verwys nie. Die portefeuljekomitee kon dus nie vandag die jongste amnestievoorstel bespreek nie omdat hulle dit nog nie amptelik ontvang het nie. Die konsep van ’n amnestie is wel in beginsel goedgekeur. Volgens die polisie se syfers is 27 336 wapens tydens die amnestie ingegee. Hiervan is 6 891 gestuur om ballisties getoets te word sodat vasgestel kan word of dit in misdade gebruik is. Nog net 33 van die toetse is afgehandel. Van die 33 is agt vuurwapens wel positief met misdaad verbind. Van die 10 704 aansoeke vir die hernuwing van vuurwapenlisensies is nog net 147 afgehandel, wat beteken teen die huidige pas sal dit jare neem om die huidige proses af te handel. Die DA-LP George Michalakis het aan Maroela Media gesê vuurwapenamnestie is nie iets wat die amptelike opposisie in beginsel opponeer nie, maar dan moet dit op die regte manier en om die regte redes gedoen word. “Die proses aan die kant van die polisie is ondeurdag en gejaagd sonder dat hulle al ’n behoorlike assessering van die sukses van die vorige amnestie kon doen. “Dit kan nie die plek inneem van doeltreffende misdaadbekamping en polisiëring nie; veral nie as dit lyk of die polisie een van die mees korrupte entiteite in die land is nie,” het Michalakis gesê.